**UPUTE ZA MATURANTE**

Na temelju članka 29. Pravilnika o polaganju državne mature (Narodne novine broj 1/13. i 41/19.) Nacionalni centar za vanjsko vrednovanje obrazovanja donosi sljedeća pravila:

1. Da bi učenik s uspjehom položio ispit iz Hrvatskoga jezika A ili B razine mora pristupiti na oba dijela ispita - test i esej.
2. Popisi s imenima učenika po ispitnim prostorijama objavljuju se 60 minuta uoči pisanja ispita na oglasnoj ploči škole i na vratima ispitnih prostorija. Ovo se vrijeme može povećati do 120 min radi dodatnih aktivnosti predviđenih uputama HZJZ.
3. Voditelj ispitne prostorije može započeti s prozivanjem i identifikacijom učenika 30 minuta prije početka pisanja ispita.
4. **Dođite pred školu između najmanje 30 minuta prije početka ispita i čekajte pred ulazom da vas se prozove. Na oglasnoj ploči škole nalazit će se popis s vašim imenima i prezimenima kao i s nazivom učionice u kojoj pišete ispit.**
5. Nakon što se utvrdi identitet učenika i zabilježi njegovo pristupanje, dežurni nastavnik vodi učenika do stola na kojemu će odloziti osobne stvari te do mjesta za pisanje na kojemu je napisano njegovo ime i prezime.
6. Ako učenik nema osobni dokument, dežurni nastavnik to zapisuje u zapisnik, a identifikacija učenika obavlja se u školi najkasnije u roku od 24 sata nakon početka ispita. Ako se identifikacija učenika ne obavi u tome roku, smatra se da isti nije pristupio ispitu.

Identifikaciju učenika može obaviti i razrednik koji je član Školskog ispitnog povjerenstva.

1. Učenik tijekom ispita **ne smije koristiti** niti imati u blizini radnog mjesta **mobilni telefon niti druge elektroničke audio i video uređaje** (pametne satove ili naočale, slušalice). Ugašen mobilni telefon i drugi elektronički audio i video uređaji za vrijeme pisanja ispita smiju se nalaziti samo na mjestu predviđenome za to. U slučaju posjedovanja takvih uredaja, učeniku se izriče mjera poništavanja svih položenih ispita i zabrana polaganja ostalih ispita u tome ispitnom roku.
2. Tijekom provedbe ispita, dužnost dežurnih nastavnika je promatrati učenike i uočiti njihova eventualna nedozvoljena ponašanja. U slučaju takvog ponašanja učenika, koje ukazuje na mogućnost posjedovanja nekog od nedozvoljenih uređaja, dežurni nastavnik u dogovoru s voditeljem ispitne prostorije može učenika na trenutak izvesti iz ispitne prostorije i provjeriti ima li kod sebe nedozvoljeni uređaj (vizualnim pregledom i zamolbom učeniku da pokaže sporni detalj (naočale, dugme, broš, privjesak,...). Ako se sumnja pokaže točnom, ispit je za učenika završen, a ako se pokaže netočnom, dežurni nastavnik, uz ispriku, vraća učenika u ispitnu prostoriju i produljuje mu vrijeme pisanja ispita za vrijeme utrošeno na prekid. Takva se provjera može napraviti jednom tijekom provedbe ispita, a nikako tijekom provedbe ispita slušanja.
3. **Ako učenik, zakasni na početak ispita manje od 30 minuta, može pristupiti polaganju ispita**, no vrijeme polaganja mu se ne produžuje. Iznimno, na ispitu koji se sastoji od dva dijela, kašnjenje nije dozvoljeno na drugi dio ispita.
4. **ZA VRIJEME PISANJA ISPITA:**

Učenici na radnome stolu smiju imati:

* osobnu iskaznicu (na rubu stola)
* pribor za pisanje propisan ispitnim katalogom za svaki predmet
* bočicu s vodom u plastičnoj, prozirnoj ambalaži bez naljepnice.
* ispitne materijale.

**Pribor**:

* Zbog higijenskih razloga učenik donosi **vlastitu kemijsku olovku** kojom se piše **plavom** ili **crnom** bojom. Ako neki učenik nema kemijsku olovku dežurni nastavnik daje mu pričuvnu koju učenik ne vraća po završetku ispita već je uzima sa sobom.
* **učenici ne smiju koristiti niti imati kod sebe na klupi drugi pribor (grafitne olovke, gumice, šestar...)**
* dozvoljeni pribor za Matematiku, Fiziku i Kemiju: **samo jedan trokut ili ravnalo te džepno računalo propisanih karakteristika i bez poklopca.**

Učenici koji za vrijeme pisanja ispita moraju izaći do sanitarnih prostorija izlaze iz ispitne prostorije uz pratnju nastavnika koji je dežuran u ispitnoj prostoriji.

1. **ZAVRŠETAK ISPITA**

* Učeniku se ne smije dopustiti izlazak iz ispitne prostorije osim na način propisan Pravilnikom o polaganju državne mature. (**Prvih 30 minuta i zadnjih 15 minuta pisanja ispita se ne smije izaći iz prostorije)**
* Učenici koji su završili cijeli ispit ranije, a tijekom vremena dopuštenoga za izlazak iz ispitne prostorije ne smiju ometati druge učenike. Moraju odložiti ispitne materijale na rub stola i dizanjem ruke pozvati dežurnog nastavnika.
* Dežurni nastavnik dolazi do učenika, provjerava sav učenikov ispitni materijal, sprema ga u omotnicu za povrat i zatvara ju.
* Kad istekne vrijeme određeno za ispit, dežurni nastavnik izvješćuje učenike da je isteklo vrijeme pisanja i govori im da odlože olovke i ispitne materiiale na rub stola i da ostanu na svojemu mjestu.
* Nakon završetka ispita učenici ostaju sjediti na svojim mjestima dok dežurni nastavnici ne provjere i prikupe sav ispitni materijal prema dobivenim uputama.
* Učenici napuštaju ispitnu prostoriju u tišini, a dežurni nastavnici prate ih do izlaza iz škole.